Avvalroq hukumat delegatsiyasi a’zosi Nodir Nodiriy toliblar hibsda saqlanayotgan jangarilarni ozod qilish evaziga uch oylik tinchlik sulhini taklif qilganini aytgandi. Foto: AP "Tolibon" harakati Afg‘oniston hukumati delegatsiyasi a’zosi Nodir Nodiriyning toliblar Kobulga tinchlik sulhini taklif qilgani aytilgan bayonotini rad etdi. Bu haqda Ariana News telekanali xabar berdi. "Bu haqiqatga to‘g‘ri kelmaydi", - deya "Tolibon" rasmiy vakili Zabihulla Mujohiddan iqtibos keltirdi telekanal. Payshanba kuni Dohada toliblar bilan muzokaralarda qatnashayotgan Afg‘oniston hukumati delegatsiyasi a’zosi Nodir Nodiriy toliblar 7 ming nafar mahbusni ozod qilish evaziga uch oylik tinchlik sulhini taklif qilganini aytgandi. Nodir Nodiriy «Tolibon» taklifini jiddiy deb atagan, biroq o‘tgan safar 5 ming nafar mahbus ozod qilinganidan so‘ng «vaziyat yengillashish o‘rniga yanada keskinlashgani»ni eslatib o‘tgandi.